রঁদাল কলো মুয়ানি
রঁদাল কলো মুয়ানি (ফরাসি উচ্চারণ: ​[ʁɑ̃dal kɔlo mɥani], ফরাসি: Randal Kolo Muani; জন্ম: ৫ ডিসেম্বর ১৯৯৮) হলেন একজন ফরাসি পেশাদার ফুটবল খেলোয়াড়। তিনি বর্তমানে ফ্রান্সের পেশাদার ফুটবল লিগের শীর্ষ স্তর লিগ ১-এর ক্লাব নাঁত এবং ফ্রান্স অনূর্ধ্ব-২১ দলের হয়ে একজন আক্রমণভাগের খেলোয়াড় হিসেবে খেলেন। তিনি মূলত একজন কেন্দ্রীয় আক্রমণভাগের খেলোয়াড় হিসেবে খেলে থাকেন। ২০০৫–০৬ মৌসুমে, ফরাসি ফুটবল ক্লাব ভিলেপ্যাঁতের যুব পর্যায়ের হয়ে খেলার মাধ্যমে কলো মুয়ানি ফুটবল জগতে প্রবেশ করেছেন এবং পরবর্তীকালে ত্রেমব্লে, তর্সি এবং নাঁতের যুব দলের হয়ে খেলার মাধ্যমে তিনি ফুটবল খেলায় বিকশিত হয়েছেন। ২০১৫–১৬ মৌসুমে, ফরাসি ক্লাব নাঁত ২-এর হয়ে খেলার মাধ্যমে তিনি তার জ্যেষ্ঠ পর্যায়ের খেলোয়াড়ি জীবন শুরু করেছেন। অতঃপর ২০১৬–১৭ মৌসুমে তিনি নাঁতের মূল দলের অন্তর্ভুক্ত হয়েছেন। পরবর্তীকালে, তিনি বুলনিয়ের হয়ে খেলেছেন। ২০২০ সালে, কলো মুয়ানি ফ্রান্স অনূর্ধ্ব-২১ দলের হয়ে ফ্রান্সের বয়সভিত্তিক পর্যায়ে অভিষেক করেছিলেন।